SKRIFTLIG FORESPØRGSEL P-0480/03

af Bart Staes (Verts/ALE) til Kommissionen

(17. februar 2003)

Om: Forældede pesticider

I svaret på skriftlig forespørgsel E-1951/02(1) meddelte kommissæren med ansvar for miljø: Skønt der formodentlig findes meget store mængder forældede pesticider i Central- og Østeuropa, har antallet af anmodninger om finansiel fællesskabsstøtte til destruktion af sådanne pesticider været yderst begrænset. Under tiltrædelsesforhandlingerne har ingen af ansøgerlandene bragt problemet med destruktion af forældede pesticider på dagsordenen. Det er ansøgerlandene selv, som skal tage et initiativ hertil. Den 4. december 2002 undertegnede 28 medlemmer af Europa-Parlamentet en skrivelse om disse glemte pesticider. Skrivelsen blev sendt til alle politisk ansvarlige for miljøspørgsmål i kandidatlandene. I denne skrivelse blev der henvist til svaret på skriftlig forespørgsel E-1951/02. Modtagerne blev anmodet om at rette henvendelse til Kommissionen for at forhøre sig om en eventuel støtte til destruktion af disse forældede pesticider.

Kommissionen bedes oplyse, hvilke kandidatlande der har rettet henvendelse herom, og om den ud fra sit kendskab til de faktiske forhold herefter finder det påkrævet selv at rette henvendelse til kandidatlandene.

Kommissionen bedes endvidere oplyse, om kandidatlandene i mellemtiden råder over tilstrækkeligt egnede forbrændingsovne til destruktion af disse forældede pesticider. Kan den ud fra sit kendskab til de faktiske forhold bekræfte, at kandidatlandenes forældede pesticider således ikke vil blive destrueret i de nuværende medlemsstaters anlæg?

Erkender Kommissionen, at de forældede pesticider er et problem, og kan den oplyse, hvilke foranstaltninger den vil træffe for at overbevise kandidatlandene om, at det i enhver henseende er nødvendigt at gøre noget herimod?

(1) EFT C 28 E af 6.2.2003, s. 159.

Svar afgivet på Kommissionens vegne af Margot Wallström

(16. april 2003)

Hidtil har ingen af kandidatlandene forsøgt at rette konkret henvendelse til Kommissionen om bistand til destruktion af forældede pesticider.

Kommissionen har imidlertid bestilt en undersøgelse for bedre at kunne kortlægge problemerne med forældede pesticider i kandidatlandene og de måder, hvorpå landene skal håndtere disse problemer(1). Undersøgelsen, der blev offentliggjort i september 2002, giver et overblik over de enkelte kandidatlandes lagerbeholdninger af forældede pesticider, herunder persistente organiske miljøgifte, og forvaltningen af disse.

Kommissionen har ikke anmodet om nærmere oplysninger om kandidatlandenes kapacitet for forbrændingsovne. Kandidatlandene vil imidlertid blive pålagt at gennemføre fællesskabslovgivningen om farligt affald, som sikrer, at disse lagerbeholdninger bortskaffes på forsvarlig vis. I henhold til Rådets direktiv 91/689/EØF af 12. december 1991 om farligt affald(2) anses pesticider for at være farligt affald, der kræver særlig omhyggelighed under bortskaffelsen (forbrænding i særlige forbrændingsovne). Hvis et kandidatland ikke har en passende forbrændingsovn, der overholder Fællesskabets regelsæt på miljøområdet, er en forbedring af anlægget eller transport til en passende forbrændingsovn andetsteds i EU nødvendig.

Som anført i besvarelsen af det ærede medlems skriftlige forespørgsel E-1951/02 er Kommissionen klar over de problemer, som de forældede pesticider forårsager, og der er bevilget midler til fællesskabsstøtte, såfremt kandidatlandene måtte anmode herom. I sin nylige meddelelse Mod en tematisk strategi for bæredygtig anvendelse af pesticider(3), der skal ses i forlængelse af artikel 7, litra d), i det sjette miljøhandlingsprogram(4), foreslår Kommissionen, at der i nært samarbejde med kandidatlandene udarbejdes særlige støtteprogrammer, som er målrettet mod håndteringen af lagre af forældede plantebeskyttelsesmidler og sikker bortskaffelse af dem. Kommissionen er imidlertid af den opfattelse, at kandidatlandene selv skal bære ansvaret og tage initiativet i henhold til deres forpligtelse til at omsætte og gennemføre regelsættet.

Forudsat at en procentdel af de forældede pesticider er omfattet af anvendelsesområdet for Stockholm-konventionen om persistente organiske miljøgifte, vil foranstaltninger vedrørende deres bortskaffelse kunne støttes med midler under konventionen. Indtil videre er forslag fra syv kandidatlande om registrering af forurening forårsaget af persistente organiske miljøgifte blevet godkendt.

(1) Europa-Kommissionen, Generaldirektoratet for Miljø: Obsolete Pesticides Status in Candidate Countries.

(2) EFT L 377 af 31.12.1991.

(3) KKOM(2002) 349 endelig udg.

(4) Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram, EFT L 242 af 10.9.2002.